khistorydata/jeongjo-sjw-relations huggingface dataset:
정조 8년
柳誼。以禁衛營言啓曰。依傳敎。隨駕本營兼內吹槍劍軍等處。療飢之意。敢啓。傳曰。知道。
정조 8년
黃昇源。以禁衛營言啓曰。依下敎。隨駕本營槍劍軍兼內吹等處。設粥分饋之意。敢啓。傳曰。知道。
정조 8년
黃昇源。以禁衛營言啓曰。依傳敎。本營兼內吹三十名等處。木綿各二疋。依例施賞之意。敢啓。傳曰。知道。
정조 8년
黃昇源。以禁衛營言啓曰。隨駕本營將校軍兵等處。依定奪。乾犒饋磨鍊分給之意。敢啓。傳曰。知道。
정조 8년
黃昇源。以御營廳言啓曰。依傳敎。駕前別抄兼內吹及隨駕將校軍兵等處。療飢之意。敢啓。傳曰。知道。
정조 8년
黃昇源。以御營廳言啓曰。依下敎。駕前別抄兼內吹及隨駕將校軍兵等處。設粥分饋之意。敢啓。傳曰。知道。
정조 8년
黃昇源。以御營廳言啓曰。依傳敎。本廳兼內吹三十名等處。木綿各二疋式。施賞之意。敢啓。傳曰。知道。
정조 8년
黃昇源。以御營廳言啓曰。本廳隨駕將校軍兵等處。依定奪。乾犒饋磨鍊分給之意。敢啓。傳曰。知道。
정조 8년
黃昇源。以守禦廳言啓曰。今番隨駕招搖旗差備將校軍兵等犒饋。依傳敎。以乾物磨鍊分給之意。敢啓。傳曰。知道。
정조 8년
黃昇源。以摠戎廳言啓曰。依下敎。本廳隨駕招搖旗差備軍兵等處。設粥分饋之意。敢啓。傳曰。知道。
정조 8년
黃昇源。以摠戎廳言啓曰。今番隨駕本廳招搖旗差備將校軍兵等犒饋。依下敎。以乾物磨鍊分給之意。敢啓。傳曰。知道。
정조 8년
金魯永。以漢城府言啓曰。各部及兩署所報內。涉疑疾舊病人。竝姑無乎。而南部只以新舊病人及出幕之類報來。故列錄書入之意。敢啓。傳曰。知道。
정조 8년
金魯永。以刑曹言啓曰。因兵曹啓辭。奎章閣使令崔大興。決棍十五度後定配次。出付秋曹事。命下矣。罪人崔大興。定配所於黃海道豐川府。卽爲押送之意。敢啓。傳曰。高陽郡有卽其地定配之命。此草記誤矣。以卽其地磨鍊。不必更爲草記。卽爲行會。可也。
정조 8년
金魯永。以刑曹言啓曰。今此擊錚人捧供時。所當刑推。而適値開坐。不得用刑之日。依近例。除刑推捧供以入之意。敢啓。傳曰。知道。
정조 8년
金魯永。以刑曹言啓曰。昨日還宮時。西部居高召史。擊錚於衛外。故取考其原情。則其子金昌興。以棺槨匠手。與其同僚孫順萬。同宿於金興福家。以興福之單袴見失事。順萬或辱或責。故昌興挽止而已。實無相鬪。至於致死。則本曹推問時。昌興不勝杖。仍爲誣服。明査分揀云矣。金昌興踢殺孫順萬。節次旣已承款。結案方待啓覆。則今此高召史之全沒實事。敢煩天聽者。極涉猥越。原情內辭緣。勿施。何如。傳曰。允。
정조 8년
金魯永。以刑曹言啓曰。昨日還宮時。西部居童蒙朴喜仁。擊錚於衛外。故取考其原情。則其父聖樑。以安命寬知機徑斃之故。無路對辨。將至獄中垂死之境。而其父不知加資之眞僞。指示買賣。誠非無罪。而因命寬僞造之事。今作元犯。特令該曹更査處分云矣。罪人朴聖樑。以假木片僞造僞踏。多年散賣之罪。渠旣自服於捕廳矣。及其移囚本曹。乃敢以已死之安命寬。閃出名字。粧撰推諉者。究厥情狀。可謂罪上添罪。又況縱其童騃之子。前後擊錚上言。至於五六次。作此極猥至濫之擧。尤切兇獰。原情內辭緣。勿施。何如。傳曰。允。
정조 8년
金魯永。以刑曹言啓曰。昨日還宮時。京畿廣州居李召史。擊錚於衛外。故取考其原情。則其夫金一淵。庚子年公然被刺於雇工車振成處致死。而旣已成獄。渠自承款。故以待啓覆矣。迄未復讎。更考原案。俾報夫讎云矣。當初車振成之刃刺金一淵。旣出於潛奸其妻之故。而今番赦典。因特敎酌配。則李召史呼籲。萬萬無嚴。原情內辭緣。勿施。何如。傳曰。允。
정조 8년
金魯永。以刑曹言啓曰。昨日還宮時。京畿金浦居幼學李明五。擊錚於衛外。故取考其原情。則其父鳳煥。以看罪人崔益男已呈之疏。至於罪斃。而伊時事實顚末。載在本府文案。特蒙伸暴之恩云矣。當初李鳳煥。罪犯深重。先朝處分。何等嚴截。而敢生僥倖之計。昨年正月。有所擊錚。故覆啓勿施矣。今又呼籲。萬萬無嚴。原情勿施。其猥濫之罪。自臣曹考律嚴勘。何如。傳曰。允。纔經大赦。事關爲父。照律一款。分揀。可也。
정조 8년
金魯永。以刑曹言啓曰。昨日還宮時。開城府居崔召史。擊錚於衛外。故取考其原情。則其夫崔泰麟。市業資生矣。庚子十二月金德沁。泥醉到門。堅執其夫。緊緊索酒。故觀其容狀。則滿面血痕。所見危怖。以溫言勸送。其翌日德沁兄德泳之婢九月。以爲昨日以上典私用還上事。大上典以壯作柯枝亂打。則避杖逃走。何足深咎。酬酢如斯矣。其後第六日。德沁。身死。則德泳恐有殺弟之罪。白地搆捏其夫。以毆打致死成獄。一縷殘喘。將盡於桁楊之下。伏乞分付本府。特爲放送云矣。此獄則壬寅年。因崔女之擊錚。行査本府。査啓上來也。崔泰麟之獄情。益加透露。崔召史之誣罔。昭著難逭。而今三月因傳敎。更閱原案。論列議啓。依前同推。則今此崔召史之又此呼籲。極涉猥越。原情內辭緣。勿施何如。傳曰。允。
정조 8년
金魯永。以刑曹言啓曰。昨日還宮時。慶尙道晉州居良人申虎權。擊錚於衛外。故取考其原情。則其父重澄。壬寅二月二十一日。自京還家之路。李元甲斫伐其丘木。故使奴日銀金推問其所由而行矣。日銀金追後來言。因元甲之語轉不恭。以鞭一二次打之云。而元甲仍負斫木。往其家二十里之地。其翌日又翌日。負木於二十餘里之地。二十六日喫肉病死。斂葬三日後。其母因其姪壻之指嗾。告官成獄。入地四日。肌膚靑黑。其所被傷。指的無處。而今春本曹議啓內。屍帳若是狼藉。則決不能徒步還家。翌日又何能負柴遠地。而其父之問痛處也。乃曰不至大段。而前後詞證。皆是元甲之同行樵伴。則不無一二之疑。今六月本道監司。以日銀金不過加功。欲捧遲晩。則日銀金。以非上典指揮。抵死不爲遲晩。執此推之。則其父之至冤可知。亟行査實。生出獄門云矣。此獄壬寅年。因虎權之擊錚。行査本道。則其父重澄。與其奴日銀金。竝力毆打。詞證具備。重澄之爲元犯。明白無疑。依前訊推。日銀金一次鞭打之說。渠旣自服。以加功之律。加刑究問之意。自本曹覆啓蒙允。今春因議啓判付。如式同推事。又爲行會。則虎權之更願行査。肆然登聞。萬萬無嚴。原情內辭緣。勿施。何如。傳曰。允。
정조 8년
金魯永。以刑曹言啓曰。昨日還宮時。慶尙道安東居幼學李重祖。擊錚於衛外。故取考原情。則其矣曾祖玄逸。屢登薦剡。特被眷注。己巳三月。擢授成均司業。五月赴召。在道又承工曹參議之命。到廣州。伏聞仁顯王后不安于位。其矣曾祖。涕泣封疏。徑投政院。則政院不敢捧入。是年九月。因自上求言。遂應旨陳疏矣。甲戌復位之後。臺臣安世徵。摘出疏中自絶于天。謹其糾禁等語。構成罪案。遂至被逮矣。因其曾祖之供辭。安世徵乃反引嫌自劾曰。見其供辭。原其本情。未必有侵逼之意。議啓之際。諸議皆然。而臣亦無異同。辛巳五月疎決時。自上卽許全釋。辛卯冬又有復官之命。而旋被臺繳中寢。庚子十二月。首命復官。而政院覆逆。辛丑六月。又命給牒。而廷議繼請還收。泉壤之中。尙被禁錮。此是其矣身尤所抑鬱。而先大王朝。其矣從祖。栽以學行。特授掌樂院主簿。其矣祖。以遺逸薦。授永禧殿參奉。前後恩寵。逈出尋常。其矣曾祖。果然有罔赦之罪。可以廢錮百年者。則豈使其親子姪而收用之。不以爲拘乎。國有大慶。解澤旁流。特許伸雪。還給職牒。幸使覆盆幽冤。復見天日云矣。李玄逸之罪名何如。關係何如。而今其曾孫。敢生希覬之心。有此煩籲之擧。事極無嚴。原情內辭緣勿施。其猥濫之罪。自本曹考律勘處。何如。傳曰。允。
정조 8년
戶曹啓目。前計士崔珪上言內辭緣。極涉猥濫。置之。何如。判付啓。功臣亦有新舊之別。至於此賞典。所重自別。特爲許施爲良如敎。
정조 8년
戶曹啓目粘。北部居幼學李赫載上言內辭緣。極涉猥越。置之。何如。判付啓。更考曹上謄錄。草記爲良爲敎。
정조 8년
禮曹啓目粘。觀此安東折衝權命新上言云云。事係人倫重事。臣曹不敢擅便。上裁。何如。判付啓。特許立後。
정조 8년
禮曹啓目粘。觀此水原良人李宗晦上言云云。合施旌閭之典。以示勸奬之道是白乎矣。莫重恩典。臣曹不敢擅便。上裁。何如。判付啓。忠臣之家。有此忠奴。此等恩典。不宜靳惜。依回啓施行爲良如敎。
정조 8년
禮曹啓目粘。觀此燕岐私奴守元男上言云云。合施表門閭之典是白乎矣。莫重恩典。臣曹不敢擅便。上裁。何如。判付啓。貞烈凜然。不愧古人。特爲旌閭之意。分付爲良如敎。
정조 8년
禮曹啓目粘。咸陽幼學禹廷上言云云。合施復戶之典是白乎矣。臣曹不敢擅便。上裁。何如。判付啓。特爲給復。
정조 8년
禮曹啓目粘。榮川幼學金一鍊上言云云。更令現納公家文字後。許施。何如。判付啓。其矣祖贈判書金玏事蹟。旣如是卓越兺除良。肅廟朝贈諡有命。先朝亦有曠絶之恩。若此等之人。不可以事係干恩。仍以置之。取考卿之曹上謄錄。更爲論理草記稟處爲良如敎。
정조 8년
禮曹啓目粘。觀此尙州進士蔡蓍昌上言云云。年代旣逖。事體亦重。臣曹不敢輕議。上裁。何如。判付啓。與長堂三堂。更爲論理。指一。草記爲良如敎。
정조 8년
禮曹啓目粘。觀此大丘幼學朴光正上言。則易名之典。非所靳惜。而事係恩典。臣曹不敢擅便。上裁。何如。判付啓。恩典似不至濫觸。議于大臣。指一稟處爲良如敎。
정조 8년
禮曹啓目。平山幼學趙重呂上言云云。後孫陳籲。有難許施。上言內辭緣。今姑置之。何如。判付啓。更令道臣。詳考實蹟。狀聞後稟處爲良如敎。
정조 8년
漢城府啓目粘。江華居金大彬上言內辭緣。摘奸査實。俾無稱冤之弊事。分付該府留守。何如。判付啓。從公決給後。狀聞事。分付。赦日不放。誠如渠說。此則萬萬未妥。然其矣所訴。有難取信。來頭査啓七事委折。竝以狀聞之意。分付爲良如敎。
정조 8년
漢城府啓目粘。海州居幼學趙光德上言內辭緣。令道臣別定剛明官。更爲詳覈處決。何如。判付啓。從公決處後。具由狀聞之意。分付道臣爲良如敎。
정조 8년
漢城府啓目粘。德山居嘉義金中喆上言內辭緣。勿施。何如。判付啓。咫尺之考。泛稱之辭。安知其壓犯與不壓犯。更令道臣。申飭山在官。詳査公決後狀聞事。分付爲良如敎。
정조 8년
漢城府啓目粘。尼城居私奴日金上言內辭緣。則定査官從公決處之意。分付道臣。何如。判付啓。護軍之稱。旣非常漢役名。則今此跋語之直歸常漢者。殊未可曉兺除良。文之侍從。武之亞將。多有護軍乎是旀。庶人塚墓無步數。大體法意。禁其廣占是如乎。要害壓用。烏可不禁。卽令道伯。別定剛明官。詳査狀聞爲良如敎。
정조 8년
漢城府啓目粘。通津居閑良金聖化上言內辭緣。令道臣別定剛明官。詳査決處後。狀聞之意。分付。何如。判付啓。嚴飭該道。各別詳査。斯速狀聞之意。分付爲良如敎。
정조 8년
金魯永。以刑曹言啓曰。昨日還宮時。洪忠道公山居李氏駕前上言內。辛丑四月初一日。其夫尹光奭。其弟光稷。出他歸路。偶逢李益烈。則益烈挽袖勸酒。故其夫兄弟。厭其支離。欲爲先行。則益烈猝發醉怒。執光稷之袖。輒加侵謔。故生相詰之端。而其夫謂以醉中人事。不足深責。挽解歸家之狀。衆目共覩。而翌日夕時。益烈家人。稱以益烈被打於其夫弟而致命云。至於發狀行檢。以光稷懸錄正犯。以光奭懸錄干犯。而光稷則捨命脫身。不知死生。其夫光奭。自初捉囚。月三同推。前後受刑。已過百餘次。藉使光稷爲眞元犯。而光奭有干犯之事。豈可以兄代弟。以干犯替受元犯之刑哉。亟令査實。施以疎釋之典事。有此呼籲矣。光稷。以元犯。旣已逃躱。則其兄光奭之以干犯。捉囚同推云者。雖涉怪訝。而一邊之言。亦難準信。令道臣親執。各別嚴査。論理啓聞後稟處。何如。傳曰。允。今番上言回啓。昨夜以草記擧行下敎。而漢城府禮堂。則以啓目爲之。當該捧納承旨。捧現告以入。各該司堂上。從重推考。可也。
정조 8년
黃昇源。以司諫院言啓曰。新除授正言臣李顯道。除拜已久。尙未署經。臺諫署經。備三員爲之者。自是古例。而司諫臣尹在醇。獻納臣柳孟養。俱未肅拜。只有大司諫臣李度默。正言臣李翼晉。在前如此之時。亦有二員開坐啓請署經之規。今亦依此例。開坐署經之意。敢啓。傳曰。知道。
정조 8년
大司憲李聖圭。大司諫李度默。掌令李迪喆。持平沈晉賢。校理金履鏞。副校理金啓洛。正言李翼晉。副修撰李泰永曺允大啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀。而窩窟則此賊也。推戴逆禶。謀危宗社。範能之逆節。而根柢則此賊也。此豈容一日假息於覆載之間哉。三司之論。已及多年。轉而爲合辭之啓。合辭之啓。又閱幾年。而轉而爲伏閤之爭。當日處分。迺止於近島黜置。揆以邦憲。已爲失刑之大者。豈意今者。遽有出陸之命。不審殿下何爲此萬萬過擧也。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。國無法則已。如其不然。則夫安有謀危宗社之如此賊。而使其首領之得保也。危逼聖躬之如此賊。而有此內地之移置也。當初殿下之不忍置法。姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年磐石之固。此先大王之宏謨英烈。卓越百王。昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。夫朝廷命令之不由於喉院。罪謫去來之不關於王府。其爲後弊。有不可勝言。實非所望於聖明之時。而此亦猶屬餘事。妖凶如鄭妻。憯毒如鄭妻。而遽使移置於京師至近之處。巢穴得肆之地。喙息自如。防守不嚴。不但治逆之法。不當如是太緩。其爲慮患之憂。抑恐無所不至。請黜置罪人鄭致達妻爲先還配海島。仍令王府。夬正典刑。以洩神人之憤。噫嘻。痛矣。從古亂逆何限。而窮凶極惡。豈有如德相者哉。蝨附權奸。奴聽指使。與國榮所綢繆者。唯大計之沮遏也。與國榮所謀議者。唯國脈之潛圖也。四字凶言。已是振古所無之大逆。而到今眞贓。盡爲發露。逆節尤極凶慘。筵席不道之奏辭。草本罔測之疏語。實爲澤白泓諸賊之根柢。而末乃與仁京輩。一種凶逆。聲氣相通。徒黨寔繁。或推爲大將。或署爲先鋒。至於謀聚徒衆。掠邑犯都。若非天祐宗祊。罪人斯得。滔天之禍。可勝言哉。德相乃以澤泓之罪首。又爲仁京之賊魁。雖千剮萬斫。不足以洩輿憤。而拿囚閱月。一未訊問。曾不得加一杖損一毛。使之徑斃於獄中。古今天下。寧有是哉。追律雖有禁條。而此賊則前後不道之言。皆出於渠口。諸賊承款之招。無非德相之結案。孥戮籍産之律。不施於此賊。其可曰國有三尺乎。請物故罪人德相。亟施孥籍之典。噫嘻。痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終焉慫慂乃叔。恐動天聽。以至於半夜扈衛幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊獜。旣已斷恩行誅矣。龜柱之凶逆。何異於賊獜。而一行一否。輿憤益切。又況以量翼𨩌諸賊之招觀之。根柢之所萌孽。龜賊也。窩窟之所豢。養龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起於幾處。方來之慮。先事之虞。容有極哉。設鞫之請。久未蒙允。王章莫伸。群情愈激。不意撤籬出陸之命。忽下於霈澤旁流之時。噫。此何等過中之擧耶。八議之法。不可施於亂逆。三尺之律。不可屈於私恩。群下之力爭。凡幾日矣。成命之還收。尙復邈然。論以國法。寧不痛心。請還寢黑山島圍籬安置罪人龜柱撤籬出陸之命。仍令王府。設鞫嚴問。夬正王法。金陽澤。卽夏賊之父也。夏賊之窮凶情節。實是開闢以來所未有之劇逆。則爲其父者。烏可免收坐之律。而今其身已死矣。雖不得夬施應行之典。乃反罪名不加。官秩自如。神人之憤。容有極乎。況其身犯之罪。亦旣深重。蓋於丙申逆雲之獄。陽澤爲委官。專以庇護之心。敢售漫漶之計。逆招中五條肯綮。一不載錄。斷案擬律。止誅其身。伊時箚啓之迭發。可見公議之忿菀。今於夏賊事出之後。尤可驗其醞釀有素。包藏旣久。父傳子襲。脈絡相接。當時心術之陰慝。始彰露於今日矣。且凡死後。追奪之不得輕施者。以其同於生前之一律也。而今於陽澤。則不可以常法論也。有罪如彼。有子如此。藉令生存。必難逭於一律。則豈可以其身之已死。不施追奪之律乎。請故領議政金陽澤。追施削奪之典。答曰。不允。金龜柱事。私恩欲施。公議難屈。況一向相持。了無止泊。依啓。以爲伸法之地。可也。
정조 8년
大司憲李聖圭。大司諫李度默。掌令李迪喆。持平沈晉賢。正言李翼晉啓曰。澤遂爛熳同參於啓能凶慘不道之謀。而只誅其身。王章已失。輿情未洩。其陰凶情節。其父其弟。萬無不知之理。請彦衡養遂獻遂。竝令王府。設鞫嚴問。會遂之罪惡。與澤遂一而二二而一。則啓能凶慘不道之謀。決無不知。而忍杖不服。遽有酌處之命。有乖獄體。請還寢會遂絶島定配之命。仍令王府。設鞫得情。李觀源。以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府。設鞫得情。噫嘻。痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡爲渠羽翼。科結厚獜。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕類。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷忍之凶。究其本則能賊也。特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊。一席酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之。自我啓之爲持難之端。其防也固是守法之常也。其啓也豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府。一依古典趾賊等凶種之年未滿者。待其稍長。卽施邦刑。備絶凶逆易種養禍之患。噫嘻。痛矣。亂臣賊子。從古何限。而豈有若逆澤逆白窮凶極惡。載籍以來。所未有所未聞者。而若論其窩窟根柢。則最中是已。噫。釀成前茅之逆澤。執手申托者最中也。圖出後殿之凶白。合謀行貨者最中也。此疏獨知之說。賊澤之供。如執左契。謹悉書疏之札。夢獜之招。不啻分明。平日腸肚之糾結。暗地排布之綢繆。殆同泥中之鬪獸。而雖以渠鞫庭自服者言之。問候一款。最爲逆疏之肯綮。而酬酢爛熳。不敢掩諱。此又是渠主張之斷案。而乃於帳殿親問之時。狠毒勃慢之說。尤極憤惋。噫。彼最中。位至列卿。身且休退。國家何負於渠。而非但包藏之心。乘機闖發。以其姪義翊之廢棄。陰懷怨懟之志。潛售窮凶之計。左翊右直。前澤後白。頤旨氣使。換面迭投。古今天下。寧有是耶。今此最中。卽是逆澤逆白之窩窟根柢。而窩窟之中。自有窩窟。根柢之中。又有根柢。則亟加盤詰。趁今打破。惟在於最中之嚴鞫得情。而一經推問。遽下島配之命。王章未伸。輿憤益激。請楸子島荐棘罪人最中。更令王府。拿致設鞫。期於得情。夬正王法。煥億之罪。可勝誅哉。性旣妖邪。行且陰譎。勢之所使。甘心附賊。利之所在。不憚賣叔。手勢倏忽。設施陰巧。或有議論之相通。則甘爲紹介於國榮。或有謀計之排布。則一聽國榮之指揮。當國榮沮遏大計之日。四字凶言之疏。受之於國榮者。煥億是已。傳之於德相者。煥億是已。論其負犯。實有浮於德相。而況其疏草初本下語。尤極凶慘。有倍於四字者乎。及其罪惡彰露之日。敢生漫漶彌縫之計。註釋四字。誑惑群心。勸其疏擧之說。旣發於湖獄諸囚之招。海西群不逞之輩。又從而響應。轉相煽動。爲其漸染。以至前日澤白。今日仁京之窮凶劇逆。而腸肚相連。脈絡相貫。若論其根柢窩窟。一則煥億。二則煥億。昨日嚴訊之下。抵賴不服者。究厥情狀。萬萬巧惡。不可不嚴加刑訊。一一取服。而半日平問之餘。反下酌處之命。揆以獄體。寧有是理。請亟寢煥億島配之命。仍令王府。加刑得情。夬施王章。噫嘻。痛矣。德相之四字凶言。逆節昭著。中外之人。莫不聞知。苟有一分人心。孰不欲沬血致討。而惟彼湖西一種不逞之徒。乃敢肆然營護。或稱丈席。或稱私號。至發通文。欲爲伸辯之計者。究厥心腸。誠極叵測。其窮凶情節。未及究覈。遽蒙酌處。獄體不嚴。輿情轉激。請湖西營獄散配諸罪人等放送及出陸減等之命。一竝還寢。仍令王府。設鞫嚴問。夬施當律。貞采之包藏禍心。做出凶書。論其情犯。萬萬凶悖。宜置大辟。以伸王章。而薄配海島。尙今假息。非但輿情憤激。竊恐王綱虧損。請島配罪人貞采。亟令王府。更爲設鞫。夬正王法。噫嘻。痛矣。從古亂逆何限。而豈有如今番夏賊之窮凶極惡者哉。語其凶言。則雲海之所不道。論其逆節。則賊鏡之所不爲。見者骨寒。聞者膽掉。實是窮天地亘古今所未聞所未有者也。此豈渠一人之所作爲。一時之所做出。和同之類。必有其人。黨與之討。不容少忽。而旣搜之文書。竝皆付丙。未露之端緖。全不究覈。獄體疎虞。寧不寒心。到今追究之道。惟在於親屬奴傔之及時訊鞫。而章疏之請。俱未蒙允。治逆之律。不當如是。況此賊。卽載籍所無之劇賊也。豈可以肆市之常刑。孥籍之例法。足洩神人之憤乎。逆适之竝戮妻孥。維雲之殄滅凶種。自是我朝已行之例。則施於三賊之律。不施此賊。而將何施乎。請亟令王府夏賊之親屬奴傔。嚴加鞫問。妻孥之應坐者。倂依适維雲例。夬施邦刑。答曰。不允。湖西罪人放送及出陸減等還寢事。尙今爭執。過矣。貞采事。今番赦典。旣置仍秩。當初所犯。亦與投呈有異。減死定配足矣。設鞫反有屑越之嫌。然公議不可不一伸。竝依啓。末端事。追律已有禁令。豈可自我創定。自我毁壞。聖國啓能之尙未斬屍。槪亦拘此。不允。
정조 8년
敎咸鏡監司李𡊠書。王若曰。朝家揀屛翰之材。所貴二千石良吏。關嶺重豐沛之地。誰任二十三州雄藩。玆輟嘗藥之班。庸畀按鑰之責。睠我海東諸路。最重關北一方。同周家之邠岐。王跡攸始。若禹貢之冀梁。天險莫如。山接穹廬。警烽煙之夕奏。雲護仙寢。僾衣冠之月遊。俗强而頑。朝廷之敎化未究。地遠且大。方岳之責任尤專。嗟乎。昨年大無。實是近古未有。官賦不入。可奈千里之荒蕪。船粟頻輸。尙患萬姓之殿屎。念瘡痍之甫起。尤難撫摩之才。體錦玉之靡甘。誰膺按察之任。惟卿十載宰列。一心王家。忠謹自持。不失故大家遺範。出納惟允。粤自先王朝受知。烏府之長席屢毗。言議則獨持風裁。騎省之重任旋擢。政注則務盡公平。海藩著承流之譽。器已別於錯節。咸關軫救瘼之手。任宜揀於鍊材。玆授卿以咸鏡道觀察使兼兵馬水軍節度使都巡察使咸興府尹。卿其益殫乃心。勿替朕命。武力卽俗習所尙。宜奬弓馬之才。文敎乃王化之源。毋廢絃誦之政。願忠者國。豈剛柔之吐茄。苟利於民。許便宜之裁斷。凡諸稟奏。亦有典常。於戲。非簡無以制煩。非嚴無以馭悍。屈卿月於關外。卿應切南望之誠。觀民風於域中。予則弛北顧之念。行且召矣。往惟欽哉。故玆敎示。想宜知悉。知製敎徐有成製進
정조 8년
甲辰八月十九日辰時。上御誠正閣。承旨與閣臣北伯入侍時。一提學金鍾秀。咸鏡監司李𡊠。同副承旨金魯永。假注書李敬五。記注官金健修。記事官金鳳顯。以次進伏訖。上曰。逖矣北民。瘡痍甫訖。顧今鎭撫之道。惟恃於卿耳。𡊠曰。北門鎖鑰。責任自別。纔經大賑。民事倒懸。苟非才望鍊熟。無以仰體德意。如臣無似。濫叨重寄。揣分量力。實有僨事之慮。夙夜憂懼。不知所以仰達矣。上曰。誠心做去。則猶勝於熟手矣。𡊠曰。臣敢不殫竭心膂。思效涓埃之報乎。第臣職在保護之餘。今當遠離。下情尤不勝耿結矣。上曰。何當啓行。𡊠曰。今將發程矣。𡊠曰。本道纔經大賑。災政穀簿之句檢。俱係急務。佐幕之人。亦不可不擇。前府使柳春馪。曾以北關守令。多有治績。故方欲率去。而時帶局別將之任。自與他軍門有異。不敢擅便。敢此仰達矣。上曰。改差帶去。可也。出擧條𡊠退出。上曰。都承旨入侍。行都承旨宋載經。承命進伏。魯永退出。載經進前曰。夜來聖體。若何。上曰。一樣矣。上曰。閣臣進前。鍾秀進伏。上曰。不見卿久矣。近來親病。何如。鍾秀曰。自數日稍勝矣。上曰。今番陵行時。道路橋梁。看檢幾處乎。鍾秀曰。自黔巖至弘濟院矣。上曰。有下敎事。特召卿耳。鍾秀曰。逆變以後。初登筵席。向來驚魂。尙今未定。從前廢族怨國。變怪百出。猶覺心膽俱掉。至於夏賊。決是常情之外。顚狂之漢。猶知其父母。雖謂之邪疾。亦不可歸之於病。此誠萬古所無之妖變。此賊出後。憂懼之心。無慮不到矣。上曰。此賊之必欲效鏡賊者。抑何心腸。自上歸之於病。則猶可說也。自下言之。是妄發也。緩論也。問其官則亞卿也。淸顯之職。無不歷踢。以其家則世族也。名臣碩輔。代不乏人。朝家何負於渠。而作此千古所無之變乎。非變則病。非病則變。有變必有應。有災必有召。此爲世道之節拍。運數之所關。義理日晦。倫綱掃地。人志靡定。各自爲心。朝象淆雜。茫無止泊。逆變層生。視若尋常。此無他。角勝國家。蔑視朝廷之致。言念國事。寧不懍然。予之用人。旣無適莫。異於一進一退之時。保合鎭安。卽予苦心。爲今之道。變今之俗。君臣上下。內修外攘。思所以調劑全保之道。然後庶幾有振刷之望。不然。國何以維持乎。鍾秀曰。災不虛生。必有所召。從今以往。上下寅協。安不忘危。庶爲一分矯捄之道。至於用人之道。不出本末長短。淵鑑之下。物無遁情。只觀其人之誠與不誠而用舍之耳。其爲人也。雖有九分之才。而無一分向國之誠。則斥退之。設或無一可觀。而有一半分爲國之誠。則奬用之。亦惟在於固結士大夫之心而已。至若民情。則朝家之深仁厚澤。浹人肥髓。至矣盡矣。更無他憂矣。上曰。丙申以後。義理則固自如。而一種不逞之徒。各生疑阻。以至怪鬼層生。殆無虛歲。人心世道。莫可收拾。誠非細憂。繼自今卿等。須思善後之策。聚精會神。防微杜漸。一心王室。共享安樂。不亦可乎。鍾秀曰。臣以楊州巡操。有稟達事矣。本邑校卒。不見巡操。幾近數十年。見方釐正束伍。而二千名內七百虛錄。堇堇充代。歲且豐登。邑操或巡點。趁此時設行。似好矣。上曰。近來人心。只思目前事而已。是甚可悶。凡係誌戎之政。固不宜放心。卿須從便擧行。可也。仍命退。諸臣以次退出。
정조 8년
甲辰八月十九日巳時。上御重熙堂。右副承旨入侍時。右副承旨徐龍輔。檢校直閣鄭東浚。假注書李敬五。記事官李崑秀尹行任。以次進伏訖。上曰。檢校提學藥房提調檢校直提學二直提學入侍。賤臣承命出。與檢校提學徐浩修。藥房提調徐有隣。檢校直提學徐有防。二直提學朴祐源。偕入進伏。上命書傳敎曰。纔經動駕。明日禁營習陣。置之事。分付。仍命退。諸臣以次退出。
정조 8년
行都承旨宋載經病。左承旨柳誼坐直。右承旨權病。左副承旨未差。右副承旨未差。同副承旨未差。注書二員未差。假注書金孝建仕李敬五仕直。事變假注書朴能源仕。
정조 8년
柳誼啓曰。禁衛營將官來言。今日本營軍兵。私習云矣。敢啓。傳曰。知道。
정조 8년
柳誼啓曰。御營廳將官來言。今日本廳軍兵。私習云矣。敢啓。傳曰。知道。
정조 8년
傳于柳誼曰。禮工判入侍。
정조 8년
以罪人金養淳設鞫得情傳旨。傳于柳誼曰。一伸公議足矣。此時設鞫。非可論也。況設鞫。豈有傳旨乎。此傳旨。勿施。
정조 8년
以徒配罪人貞采設鞫傳旨。傳于柳誼曰。設鞫。豈有傳旨乎。此傳旨。勿施。
정조 8년
以求禮縣移配罪人趙嵎設鞫得情傳旨。傳于柳誼曰。設鞫。豈有傳旨乎。此傳旨。勿施。
정조 8년
以黑山島圍籬安置罪人龜柱設鞫嚴問傳旨。傳于柳誼曰。設鞫。亦捧傳旨乎。但當以臺啓。分付當直。聽傳敎發遣都事擧行。自是常規。而今於經宿之後。始捧傳旨。政院事。極爲駭然。當該坐直承旨竝罷職。承宣雖生疎。莫非院吏不能提醒之致。該房院吏。令攸司嚴杖取招以聞。
정조 8년
以御營廳習陣單子。傳于柳誼曰。纔經陵幸。後日次爲之。
정조 8년
柳誼啓曰。吏曹判書金履素陳疏入啓。參判李敬養牌不進。推考傳旨。今方捧入。而開政命下之後。如是違牌。不卽擧行。事甚未安。參判更爲牌招。何如。傳曰。允。
정조 8년
吏曹口傳政事。奎章閣待敎單李崑秀。
정조 8년
柳誼啓曰。明日宣陵忌辰祭傳香。禮房承旨當爲齋宿。右副承旨徐龍輔。卽爲牌招。何如。傳曰。番次相妨。許遞。
정조 8년
柳誼啓曰。各司坐不坐單子。每第五日申時。修正入啓。自是古例。而刑曹單子。屢度催促。終不來呈。事甚駭然。當該堂上。推考警責。何如。傳曰。允。
정조 8년
柳誼啓曰。依傳敎。當該司謁太命吉處。嚴問査實。則命吉。以爲捧上言。別監朴萬根金宗道李壽百李命欽金復潤兪漢柱。而五人則騎馬已爲出去。只餘兪漢柱一人。不得騎馬。果有相詰之事。漢柱自其房白活于司謁。故果以被打之狀。仰對矣。旣至相詰被打之境。其所騎馬。亦是驛馬。則勒奪與否。司謁不得目擊。故不敢質言仰告。兪漢柱處査問。則可以詳細知得納供。其他別監朴萬根等四人。皆以爲先行。故不得見其相詰被打奪馬之狀納供。而金復潤兪漢柱。以出番別監。渠家稍遠。門鑰已下。姑未及一體査問之意。敢啓。傳曰。知道。似此啓辭。前所未見。旣有詳査以啓之命。則如是漫漶。寧有如許事體。孰謂柳誼之執法乎。四次奪騎。致使重臣不卽發行。此委折最是肯綮。則被打與否。卽是剩語。且闕隷之決棍定配。已懲與別監相詰之罪。此則更不必究問。只以別監之四次奪騎委折。嚴査以聞。此重臣。豈以泛然看過之事。至於辭職乎。竝以此意。添問目嚴問。可也。
정조 8년
柳誼啓曰。依傳敎。別監兪漢柱處。嚴問詳査。則漢柱。以爲。自坡州先爲出站。當初所騎馬。給同官步行之際。以捧上言之故。尋訪兵曹馬色吏而不逢矣。驛卒隱一匹馬於橋邊林間。使之騎之。故牽馬出林間之際。初次。年少一漢。謂以奉命。欲奪所騎之馬。答以汝是奉命之人。吾亦上言別監。且是兵曹所給之馬。終不給之。又於大路。一使令欲奪所騎之馬。相詰之。又於中路。乘醉一使令。果奪所騎之馬。不得抵當。果爲給之。所着紅衣。至於裂破。以渠所把扇柄沖䝱。二次則免其見奪。第三次則終爲見奪。上言別監所騎之馬。自是兵曹之劃給。亦是最初所把之馬。此外實無勒奪使令所把之馬。而爭馬只是三次而已。四次則無爭馬之事。嚴問之下。豈敢一毫欺隱爲供。金復潤。以爲。上言別監所騎馬待令。故初次騎來先入。別無他事云矣。漢柱處。屢次嚴問。終始抵賴。事甚無嚴。且初乘之馬。給其同官。又於三次相爭一馬之境。則只知渠則當騎驛馬。不顧他人之亦爲當騎。亦乖於讓路之義。不可不一番嚴懲。敢啓。傳曰。待明朝。更加査實以啓。
정조 8년
柳誼。以弘文館言啓曰。本館下番。無他推移之員。不得已以上番。姑降入直之意。敢啓。傳曰。知道。
정조 8년
柳誼。以吏曹言啓曰。觀此積城幼學元師舜上言內辭緣。則其父幼學濂。年今八十有五。特蒙加資之典云。而年八十者。除一階事。載在法典。今亦依此施行。何如。傳曰。允。
정조 8년
柳誼。以吏曹言啓曰。觀此原州幼學鄭寬欽上言。則其祖熙揆。乙丑冬。被曰曾之誣招。以斗齡妹勸婚事。至被追削之律。而特以身死之故。無所暴白。至今四十年。尙未復牒。特爲復官。俾伸旣骨之冤云。而寬欽。以此事。辛丑年擊錚。自本曹防啓。昨年又爲擊錚時。以其特敎追奪。受敎炳然。而到今時遠事往之後。屢瀆不止。必欲顚倒鐵案而後已。至請刑配矣。纔過周年。復事呼籲。全無懲畏之心。敢生僥倖之計。乃有此無嚴之習。究厥情狀。誠極駭痛。若不嚴懲。此等覬覦之徒。必將接跡而起。鄭寬欽。令該曹。各別嚴刑。定配。何如。傳曰。允。
정조 8년
柳誼。以禮曹言啓曰。觀此西部幼學金樂仁上言。則其父澈。被人僞斜。將至奪宗。有此呼訴矣。蓋金澈。本以可臣之子。年過六十。父母之俱沒。亦已五十餘年。而異姓親安鼎周。僞出禮斜。使奉生伯父可相之祀。大凡繼後之法。自是人倫至重之事。必待門長公議之定。而惟彼安哥。乃以異姓之親。擅移他人之祀。實係變怪。必有委折。不可不詳査歸正。安鼎周金樂仁。竝令法曹嚴査稟處。何如。傳曰。允。依議施行。可也。
정조 8년
柳誼。以禮曹言啓曰。觀此豐德幼學尙載東。橫城幼學鄭師貞。南原幼學金尙攝。西原幼學林栽復。慶州幼學權學仁。北部幼學趙以彬等上言。則尙載東父啓澤。當其父病。斫指禱天。其母尹氏。遭其夫喪。絶粒致命。一家孝烈。可謂奇異。而曾登多士之狀。旣蒙褒揚之典。鄭師貞其母李氏。素有至行。居家事母。吮癰斫指。適人養姑。盡其誠禮。猝逢回祿之災。不避焦爛之患。姑死之後。居喪滅性。誠孝卓異。冀蒙旌褒。而恩典體重。不可以子孫之陳籲。遽然許施。竝令本道。査實狀聞。金尙攝祖母郭氏。當其夫病。截指延命。及至遭喪。提刀刺喉。爲人救免。烈行可謂卓異。而年前旣蒙給復。恩典不可疊施。林裁復其五代祖亨業。以故忠臣慶業之兄。當丙子之亂。獨奉老母。生養死葬。備盡誠禮。及至被虜。抗義不屈。旣蒙贈職之恩。而又請旌孝之典。忠孝俱是大節。旌褒有難竝擧。今姑置之。權學仁其七代祖士敏。事親盡誠。丁憂廬墓。至有泣感猛虎之擧。行蹟奇異。不容泯沒。旣有倡義之功。又著移忠之孝。屢登多士之誦。合施旌褒之典。趙以彬之父世弼。養母盡孝。嘗糞居廬。士林請褒。躬往奪取。本以寒微之人。有此純篤之行。且其祖先三世旌閭。宜有奬勸之道。合施復戶之典。而臣曹不敢擅便。上裁。何如。傳曰。允。倂依草記施行。可也。
정조 8년
柳誼。以禮曹言啓曰。觀此安山幼學安淇。平山前都事李景行。永川幼學鄭來休等上言。則安淇五代祖穎男。當丙子之亂。擇差定州牧使。入守凌漢山城。將數千嬴殘之卒。抗十萬充斥之衆。矢盡力竭。伏劍殉命。合施褒旌之典。而事係久遠。有難遽施。令本道採實狀聞。李景行高祖繼宗。與其弟繼賢。從左營將金應河。赴深河之陣。力戰殉節。曾蒙貤贈之典。已施褒揚之恩。而又請配享於褒忠之祠。祀典體重。有難輕許。今姑置之。鄭來休八代祖兵曹判書世雅。以韋布之微。當龍蛇之變。首倡義旅。屢建奇功。與故忠臣郭再祐權應銖等。互爲聲援。本道名儒鄭逑金誠一諸人。目擊其事。俱載文集。故先朝特下褒揚之典。命贈正卿之秩。而又引郭再祐等五人追贈得諡事。請蒙易名之恩。今春上言。收議大臣。不無甲乙之論。未蒙准許之命。而蓋此世雅之精忠偉功。實與郭再祐等。一體竝稱。則獨於易名之典。尙有向隅之歎。而旣經大臣獻議。臣曹不敢擅便。上裁。何如。傳曰。三件事。竝依草記施行。可也。
정조 8년
柳誼。以禮曹言啓曰。觀此南部幼學孔景祖。禁漏官高景周等上言。則孔景祖稱以先聖之後。陳請尼城闕里祠宇。別加守護。而蓋此祠宇。只因地名之同。乃有義起之擧。雖寓士林之嚮慕。初非朝家之秩祀。則凡厥崇奉之道。宜付公共之議。惟彼遙遙之裔。獨自煩籲。事體未安。高景周。以久勤收用事。請令該曹稟處矣。惟此漏官之任。固是偏苦之役。而旣食代耕之祿。又廁着帽之列。則渠輩依賴之道。朝家區處之典。可謂足矣。又有兼敎授升料之窠。則別有希望。事甚猥越。竝置之。何如。傳曰。兩件事。倂依草記施行。可也。
정조 8년
柳誼。以兵曹言啓曰。觀此西部幼學洪宗潝上言內辭緣。則其父前宣傳官采疇。曾以禁軍。丁亥年春夏等祿試射時居首。仍付上護軍祿。而辛卯年登科後。除宣傳官。入仕未久罷散。故甲午年呈本曹。以科前上護軍加資。而乙未年因臺啓降資矣。伊時入仕出六。作散許久之後陞資者。乃三陟營將閔光升。而其父則以未出六之人。法不當還收。只以臺啓中先限一二年刊改之故。年條與閔光升適同。混入於還收之中矣。以近例言之。前縣監金處升。登科後爲宣傳官。而罷散之後。以登科前上護軍。依例陞資。獨於其父。混被池魚之殃。今至十年。尙未復資。實甚冤枉。特爲復資事。有此呼籲矣。取考前後文蹟。則前宣傳官洪采疇李邦祐。前守門將閔光升。甲午年俱以科前上護軍。加資下批。而乙未年因臺啓。宣薦武弁之入仕出六。而作散許久之後。稱以科前上護軍。輒圖陞資之類。嚴査刊改事。奉承傳。故自臣曹。依承傳。右項三人。還收加資事。草記。蒙允矣。今此洪宗潝之爲父陳籲。恐或有冤枉之端。詳考丁亥年祿試射試記冊。則洪采疇名下。矢數懸錄中。顯有抹改添書之痕。當初旣因臺啓而降資。試記又有許多可疑之跡。則到今年久之後。復資一款。非所可論。上言內辭緣。置之。何如。傳曰。允。
정조 8년
柳誼。以兵曹言啓曰。觀此北部居閑良金百全上言內辭緣。則其父折衝晟。癸酉年封園都監時。以領役部將。得蒙邊將承傳。丁丑年兩山陵都監時。亦以領役部將。又蒙邊將承傳。而同時領役部將之人。皆已得除邊將之職。其父則三次奉承傳。尙未霑一視之澤。依他例蒙恩事。有此呼籲矣。金晟。以丁丑年領役部將。已蒙加資之典。而今此上言內辭緣。則歷擧前後承傳。有若一未蒙恩者然。敢希僥倖。屢煩天聽。極爲猥越。上言內辭緣。置之。何如。傳曰。允。
정조 8년
柳誼。以兵曹言啓曰。觀此本曹都案廳軍契貢人李寅昌等上言內辭緣。則軍價磨鍊。每日每名二錢定式。極爲廉薄。使役軍人。或經夜或道遠。則貢人之自辦加給。每爲二三錢。一年通計。其數夥然。負債萬餘金。勢難支保。而藥房搗藥軍。乃是本貢中近千金受價者。再昨年軍丁變通時。移屬藥院後。尙無給代之事矣。當初九營繕軍契弊瘼。無異於此貢。而參量酌定之後。公私無弊。依此變通。而傳語傳漏軍。旣無屬處。亦爲移劃充給。限三年別役軍未下之價。趁今上下事。有此呼籲矣。軍價之一日二錢。自是流來定式。而此卽無時別役責立之價。至於各祭享及宮城守直式年科場等役。乃是元貢中責立者。而當初元貢之四十同磨鍊。別役價之一日二錢酌定。不爲不厚。則到今以廉薄稱冤。欲爲增價。事甚無謂。藥房搗藥軍。則軍丁變通以後。移劃貢價於藥房。自藥房募軍責立。則渠等看作應受之減削。或請給代。或請添補。尤爲無理。大抵營繕軍釐整後。旣已革罷貢名。自營繕專管擔當。則今不可援以爲例。傳語傳漏軍。則係是軍丁變通。有不可輕議。別役價未下。則自前軍價報來時。每患過濫。故不得不裁減其數。稱停劃給。上言內辭緣。節節與事實相左。以此微細之說。冒煩天聽。極爲猥越。置之。何如。傳曰。允。屑越。甚矣。嚴飭。毋敢更訴。可也。
정조 8년
柳誼。以兵曹言啓曰。觀此北部居幼學李柱漢上言內辭緣。則其祖故郡守鉉相。辛丑六月。陞爲順天營將。壬寅十二月。以殿最居中降資。未及蒙復資之恩。而癸卯年不幸身故矣。近年以來。營將降資中。生存之人。次次收敍。幾皆復資。其祖則生爲折衝之官。而死題通訓之銜。特命有司。許令追復事。有此呼籲矣。陞資拜營將者。準瓜前。以不職遞罷。則勿計朔數多少。還收資級。載在法典。而取考李鉉相降資時文蹟。則壬寅十二月。以殿最居中罷職。其時自臣曹。依法典降資事。草記。蒙允矣。生前旣以不職降資。則到今身故之後。其孫之敢以復資等說。至煩天聽。事係法外。極涉猥越。上言內辭緣。置之。何如。傳曰。或有復資之例。該曹考例草記。可也。
정조 8년
柳誼。以兵曹言啓曰。觀此北部居童蒙吳文成上言內辭緣。則其父忠義衛喜慶。旣扈聖功臣碧城君吳致雲七代孫。而吳致雲。以馬醫司僕。當壬辰之亂。聖駕幸邠時。蒼黃半夜。牽御乘。馳詣差備門外。負羈絏扈聖躬。逾越險阻。少效犬馬之誠。而及其平亂凱還之日。特除司僕寺判官。仍策勳封君。而後來子孫。窮不自存。雖曰有孫。而便歸無孫。使其八代祖之祠無闕香火之恩事。有此呼籲矣。取見吳文成家傳文蹟。則吳致雲之封勳。果爲分明。而渠之陳籲。元無指的之事。且其香火難繼等說。極爲猥屑。上言內辭緣。置之。何如。傳曰。旣有功勳。至受鐵券。因其子孫之窮不自存。如或泯沒。甚非朝家記念功臣之意。所以收用之方。令該房稟處。可也。
정조 8년
柳誼。以兵曹言啓曰。觀此北部居禁漏書員元景郁等上言內辭緣。則渠等額數。只是八名。而三名則晝夜入番於本局。奏時之役。專當擧行。二名則以兒童責立闕內。揷時之役。專當擧行。所餘三名則外各處。凡諸奏時之役。勢難分排。故如此之際。每每雇人分送而擧行。所受料米。無升合糊口之資。大抵從前數三朔國役之時。則自本局移報兵戶曹。限畢役間。員役二名。軍士三名。加出給料布擧行。而餘外二三日七八日之役。則兵戶曹初無磨鍊之事。故至殘員役。所費不些。何以支保乎。凡於別役時。加出員役二名。軍士三名。使兵戶曹永爲磨鍊分排應役事。有此呼籲矣。取考前例。若當數三朔分設漏局之時。則別設廳名而擧行。故加出使令二名。軍士三名。限畢役間給布。自是定式。而至於各處。無廳名而略干日奏時之役。則以八名元額。分排推移。已成流來之規。且於一兩日奏時。輒爲加出員役。則殆無限節。有關後弊。上言內辭緣。置之。何如。傳曰。允。
정조 8년
柳誼。以兵曹言啓曰。觀此洪忠道洪州居良人全光祿上言內辭緣。則渠以天陽君仁亮後裔。流寓于洪州驛村。疲殘所致。竟至勒定於驛吏之案。無勢村氓。末由頉免。隱忍服役者。至今數代矣。世世冠冕之族。混入驛役。不勝冤悶。呈營門。已得許頉之題。而本驛掩置延拖。父與兄。終未蒙頉免而身故。自本道詳査頉給事。有此呼籲矣。今此全光祿來歷。果如上言內所陳。則混侵驛役。不無稱冤之端。而渠旣屢代應役於該驛。則到今忽地稱冤。事涉疑訝。詳考驛案。査實決給之意。分付道臣。何如。傳曰。允。
정조 8년
柳誼。以戶曹言啓曰。北部居幼學李赫載。以安嬪李氏奉祀條。免稅七十六結。丙申釐正時。混置於收還之中。區別還給事。上言回啓判付內。更考曹上謄錄草記事。命下矣。取考謄錄。則丙申四月初十日。次對入侍時。傳曰。代盡宮房。依戶判所奏還出稅。溫嬪安嬪明善明惠公主寧嬪貴人䄙嬪昭儀張貴人房田畓。竝還屬戶曹。有子孫外祠版。竝入壽進宮。而所罷宮房。各樣折受奴婢第宅。亦令戶曹及內需司。眼同査出。別單草記以聞。至於大嬪房。旣有奉常寺祭物。以時享祀。又有次知中官。不必更置宮房田結。一體還屬。其他擧行。亦遵出稅他宮房例事。令該司知委。四宮及諸宮之別判付賜與外。法外加數處。丙戌以後。以未準結樣。無別判付受出者。勿論某宮房。一體査實後。草記。還出稅事。分付該曹事傳敎據。安嬪房則內需司所報中第宅所在。廣問不知云。故別單中。只書田結。而京畿驪州一結五十四負九束。南陽十六結。楊州八十二負一束。加平三結八十一負。積城十五結。洪忠道稷山十八結五十四負三束。合五十五結七十二負三束。草記還出稅矣。敢啓。傳曰。更爲論理草記。可也。
정조 8년
柳誼。以備邊司言啓曰。全大興等藥丸契復設事上言。令廟堂草記稟處。可也事。命下矣。取考其上言。則以爲各道邊鎭藥丸價。以防軍布。三疋式劃給於三南各鎭堡。名曰月課價措備藥丸。而戊申以後。私造私賣。繩以重律。故無路買藥。每朔私習廢閣。而水陸操鍊之際。偸買留庫之藥丸。戎政已極疎虞。丙寅年分。因都下民人上言。依續大典各邑月課例。設爲貢物。造送藥丸事。定奪遵行矣。丁卯年分。立廛市人。以紋緞之防禁失利。欲奪此契。至于停罷之擧。以已有之布。移爲設貢。本不關於他條經費。此契之復設。不過爲仍舊貫。亟令賑廳。卽爲覆啓云矣。藥丸契之設行。在於丙寅。而其翌年丁卯。旋卽革罷。則伊時必有爲弊之端而然矣。豈獨以立廛人之爭奪。旋寢旣設之貢乎。且勿論貢物之創行與復設。不可以牟利輩一言。率易許施。而貢價中三百石米。亦無出處。故自前此輩。屢有呈訴於籌司。而一味斥退者。良以此也。原上言勿施。猥濫上言之罪。令攸司從重科治。何如。傳曰。允。
정조 8년
柳誼。以備邊司言啓曰。司譯院前銜金學身等上言內。以爲數百譯官。至於濱死之境者。職由於關西財貨。盡歸後市之故也。此乃古無今有。每當使行入去之時。一行員役。太半空包。故至徹天聽。備局回啓。指陳後市之痼弊。關飭灣府。而上年節行及曆行。兩次回門延卜之弊。猶復如前。蓋燕商輩之雜物。不入於元包。輻湊於延卜。元包則例有應納之價。延卜則只費柵貨之貰。北京物貨之轉輸。動費六朔之久。柵門雜物之賣買。不過旬日之間。利害懸絶。朝家以延卜之革罷爲難。則抑有一條可以捄弊之方。回還時延卜雜物。一依入去時包入之例。自使行考其數爻。收什一之稅。分給於元包未充之員役。則有一分聊賴之道。而邊門濫雜之弊。不期禁而自止云矣。譯官之轉至失利。全由於包銀之未充。而一自後市之設行。元包之空。逐年漸加。雜物之輸。每行益滋。象舌之稱冤。其勢固然。今此延卜雜物。一依元包例收稅。分給於未充包之員役云者。論以一分矯捄之方。不無意見。蓋其元包之動費六朔。始成賣買。而取剩者。猶有包稅與貨稅。則惟此延卜之不過旬日。卽爲轉輸。而食利者。何可只納其貨稅乎。毋論元包與延卜。其在均稅之道。似不可異同。而但創行新規之際。亦難以譯官之一言。輕易許施。以此上言中辭意。問于該道臣處。利害便否。詳細陳聞後稟處。前永登萬戶宋文佐子閑良時澤上言內。以爲臣矣身父文佐居鎭時。具由申復於統營。設魚綱時。各鎭條軍。每朔四名。而自十月至正月。所送條軍。合爲十六名。每名給貰四兩五錢。則四朔雇立之錢。合爲七十餘兩。革除條軍。以其雇立貰錢。移施軍器修改之資事。枚報統營。受題擧行。而亦有各鎭次第擧行之計矣。臣矣身父遞還之後。自爲中止。臣矣身父。恒抱漆室之憂。幾至減食無睡之境。到此臣矣身情事。爲如何哉。臣矣身父未卒之餘意。特賜採納云矣。其父文佐爲永登鎭將時。設有略干軍物修補之事。旣無統營論褒之擧。則到今歲月差久之後。本事之有無虛實。有難憑知。且條軍價之移作軍器修補之資者。未知其便否之如何。而此不過該鎭將在任時一時通變之方。則各鎭之將。欲次第擧行云者。亦何以取信乎。至於結語中。漆室之憂減食無睡等說。全沒着落。極涉猥越煩屑。隱然有干恩之意。其習可駭。原上言勿施。宋時澤猥濫之罪。令攸司從重科治。何如。傳曰。譯舌上言事。依草記。令該道伯。從長論理狀聞後稟處。宋時澤上言事。猥濫則猥濫。猶屬輕論。不足深責。勿治。便否。自本司行關該閫。待其報來。論理草記。可也。
정조 8년
柳誼。以備邊司言啓曰。貢市人上言。草記稟處事。命下矣。司宰監貢人司空麟。以爲戊戌年元貢被減。至於二千三百石之多。今年冊禮後五百餘石。雖已復設。其餘一千八百餘石。特令復舊云云。該貢物之戊戌減省。在當時誠有所據。而今年冊禮後五百餘石。已爲復設矣。來頭如有元貢不足。加數進排之事。則所罷千有餘石。自當隨用隨復。而不此之等待。徑請復貢者。極其猥屑。上言內辭緣。勿施。內贍寺己卯加定油淸貢物。丙申革罷。貢人安秉顯等上言。以爲己卯加定油淸貢物。丙申革罷。而今番大慶後。凡諸供上。當爲加定。渠輩油淸貢物。亦爲復舊云云。貢物之加定與否。亶係元貢之足與不足。不計元貢之足不足而但請復舊。專出於不知制貢之本意。徒懷獲利之倖心。此等呼籲。不足聽施。元貢有裕。則目下復貢。非所可論。而來頭如有元貢不足。加定進排之事。則渠乃是旣設還罷之貢人。勿爲新設。還給舊貢。在公別無所損。在渠可副所望。此一款。分付該曹。依願施行。西氷庫貢人韓繼寬等上言。以爲貢米之惠廳上下。例在藏氷之後。江村民人等。往來受去。不無所費。故皆願以錢給價。渠等欲依其願先給價。以除民人等京倉往來之弊。而該署提調。每以不得擅便。不爲許施云云。氷米上下。自有定規。貢人與江民。按而行之。已多年所。則今乃生心於以錢代給米。則都呑之計者。誠極痛駭。其心所在。不但止於猥屑。上言內辭緣。勿施。壽進宮導掌吳贊周上言。以爲黃海道鳳山郡黃柄串一坪。丙申年各宮房有無土區別之時。該曹一從量案。入於有土中。依前收稅矣。本土奸民輩。誣稱無土。累呈法司與備局。首唱者。自本官懲治。而不意昨冬。奸民又爲誣罔擊錚。至有行査之擧。而本道未究其前後處決。將此有土。歸之無土。令戶曹査出有土。依例收稅云云。本道行査。旣以無土登聞。而刑曹前判書臣尹塾。亦爲覆啓。姑未回下。則其在民人道理。所當恭俟處分。而若是煩聒。至徹天聽者。亦極痛駭。上言內辭緣。勿施。都下居民金德徽等上言。以爲各道各邑諸山川及社壇文廟祭享。奠幣磨鍊。皆用苧布。而山川則京司貢人。措備進排。香祝同時下送。社壇文廟。則一委之該邑。詳定會減之價。移作京貢。社壇文廟之幣。一依山川例。自京進排云云。貢物之作於京者。爲除鄕民本色遠輸之弊。則凡物之用於鄕。作貢於京者。實無意義。山川祭幣之京作貢。未知其十分穩當。揆以事勢。固可罷也。旣屬久遠。有難輕議。而至於社壇文廟幣帛之自鄕措備者。又令作貢。初非可論。此等牟利輩。覬覦之習。不可不嚴防。上言內辭緣。勿施。西部居寡女韓召史上言。以爲亡夫卞世仁。狗皮契貢物。竝與文券。見失於宋維寬卞重玹韓宗根等。竝令該曹。重治推給云云。貢物推尋。事極微細。呈辨法司。何所不可。而乃有此上言之擧。民習所在。亦極痛駭。而但女人呼冤。有足矜惻。本訟則令該曹査實公決。帽子廛市民宋景垕等上言。以爲無稅帽子二百隻。旣蒙劃給貿來之下敎。而本廛自來貧殘。價錢末由拮据。向來散貸錢二千五百兩。纔已付送於今番曆咨。而至於冬行。實無推移送貿之望。某樣公貨中。如得貸下。則謹當排年逐歲。取息還納云云。帽子之減稅劃給。旣滿二百隻。錢物之除殖散貸。殆近三千兩。前後特恩。至矣盡矣。而敢生倖望。又請公貨。以慾則無厭。以習則可駭。上言內辭緣。勿施。工曹案付涼冠匠人金有福等上言。以爲各所祭享時。金冠等三年一次製造。涼冠等每年二十五件製造。而戶曹上下價本。只以涼冠二十五件。三年一次金冠價而已。各處祭享所用金冠涼冠。間或有一時進排。至於五百件之多。而戶曹每以定例之外。不爲上下。數少貧寒匠手。將至渙散之境。許多所用祭冠價本。隨其量入數上下云云。三年之一金冠。一年之二十五件涼冠。當初定數。必有料量。而間値大祭。進排旣多。一向責納。亦涉可矜。金冠則所着之人。不過獻官。亦多自備。則三年一件。猶可進排。至於涼冠。則年年二十五件。雖曰歲計有餘。除其閪失破傷。而較諸進排之數。則其所不足。不無稱冤。且其一件所入。不過一兩有餘。若干添數。不至大段。自該曹量宜加磨鍊以給。至於進排。推尋之際。嚴立科條。俾無閪失破傷之弊事。一體分付繕工監。假漆匠手金鼎澤等上言。以爲渠等生業。不過小盤。而元無料布之故。特許粧漆。使之資生。漆木器廛之新創。不過十餘年。論其先後。自有主客之別。而今者一盤之斥賣。輒稱亂廛。都庫奪利。明査前後文案。俾無橫失手業之弊云云。玆事頃因漆木器廛人擊錚。以通同和賣之意。覆啓蒙允。而廛人輩。不有朝家處決。輒稱亂廛。都庫奪利者。殊甚無據。不可以匠手輩呼籲之猥屑。置而不問。勿論匠人與廛人。依前覆啓。通融和賣。彼此間雖有捉納之事。切勿以亂廛施行事。分付平市及京兆。大抵上言。事體何等嚴重。而近來法綱解弛。民不知畏。其所呼籲。若是紛紜。設令其言。有足聽理。四件事外。猥濫上言。自有當律。況其爲說。或涉瑣屑之事。或覬斗筲之利。論其罪狀。雖有淺深之別。揆以法意。合置懲礪之科。毋論施與不施。狀頭諸漢。一倂移送秋曹。從輕重照勘。而其中韓召史。係是女人。今姑參酌何如。傳曰。允。九件事。竝依草記施行。工曹匠人所訴。不至太無據。狀頭勿治。其中所謂都下居民上言。民習萬萬痛駭。旣稱都下。而小名列錄。不過若干人。況其所請者。只是幣苧作貢事也。此不嚴懲。適足以長頑民無嚴之習。亦無關於民隱。狀頭各別嚴治之意。分付該曹。可也。
정조 8년
柳誼。以備邊司言啓曰。八江船民林鶴齡等上言內。以爲漕運國家之大計也。江民之命脈也。頃於春間。仰徹天聽。而得蒙趁今年漕役前稟處之命。而廟堂之稟處。姑無其期。京外之誅求。去益濫觴。以今年言之。湖南二十五邑。誅求之數。比昨年不啻倍蓰。作隊之法。禁誅求利漕運也。丙戌作隊之革罷。秖以宮營納一節。而宮營納。船人旣已自願擔當。則恐無掣礙之端。苟以作隊體重。有難決行。則旣有湖南設漕之議。以京船爲京漕船。以江民爲京漕卒。一如嶺漕之例。則此又祛奸杜弊之良方。於此兩款。指一變通云矣。作隊船一事。江民之呼訴。廟堂之講確。非止一再。而終莫之斷行者。專由於湖南之旣始旋罷。懲羹吹薤之致。而畢竟湖南道臣。又以矯革四弊。一例創設之意。有所狀聞。到今事勢。更無持難之擧。但兩湖直上納邑稅。大同之多寡。縱有豐歉之不同。要之湖南則爲十萬石內外。湖西則爲六萬石內外。其所運輸。當用千石容載船一百六七十隻。目下京江船隻。雖曰比前稍加。通計訓局船隻而盡數査括。不過爲一百二十餘隻。其勢不得不再運。再運一款。誠甚難處。作法於涼。其弊猶貪。若於設施初頭。定以再運。則末梢之不至於三運四運。難保其必無。船隻之數爻與完破。先爲點閱。區別其可用不可用。再運時。裝穀之法。執籌之規。詳細講究。然後可以創行。先定此兩條令式。至於節目間事。酌古參今。自當就緖。姑待秋卜盡輸。京江畢集之時。令戶惠廳。別遣解事郞廳。點視其船隻。仍令堂上就議大臣。講定事例。務歸至當。先期稟處。以爲趁春漕頒布遵行之地。何如。傳曰。此等事。雖有稟處之命。而出場無期。今番則俾勿如前因循。大抵此弊。在所當矯。有司堂上及該廳堂上。以此知悉擧行。可也。
정조 8년
柳誼。以備邊司言啓曰。平安道安州居折衝吳德采等上言內。以爲明禮宮所管漏盈筒奉先筒。本以堤堰。己酉年自宮作畓打量。載於戶曹及本道收租案者。只是二十八結零。年年收稅矣。再昨年宮差李辰昌。締結金呂興崔道辰黃再良。稱以陳告安州時存宮畓。泥落於越江博川地。抑勒執卜於屢百年世傳之畓。故呈議送於監營及本官。而定査官摘奸尺量。則安州時在宮畓。加於本結者。爲九結四十八卜七束。且兩筒元無破筒處。則矣等所耕。博川古城鎭地。尤不干涉於泥生處。而白地見奪。故呈于京兆。推捉辨別。則其矣招內。安州所在宮土。少無片土江落。民畓橫奪。則果爲的實直告。而宮差李辰昌。怯奪民畓。兩年收稅一千六百餘石。獨呑不給。有此爭訟云爾。則矣徒等。白地見奪之冤。庶幾少解。四百餘戶嗷嗷之情及本道之決折區別。仍令該府。洞禁橫奪之弊。使西土殘氓得以奠居支保云矣。吳德采之上言辭意。極涉未瑩。難悉其本事顚末。而卽聞德采與宮屬。今方起送於京兆云。故取見訟案。則兩隻處。使之書納原情。姑未及來呈矣。旣始之訟。不待決折。徑先上言者。殊涉猥濫。而第德采之京兆所納文案中。有安州牧査報巡營之牒。以其牒辭觀之。似爲民人稱冤之端。而若其折訟之際。考見土券之來歷。覈出量主之虛實。傍採物情。以決立落。京司之遙度。當遜於土在之外邑。京兆未折之訟。姑令退去。分付該道。詳査狀聞後。仍令京兆稟處。咸鏡道利城居山驛吏金道杓上言內。本道各邑庚申詳定後。法久弊生。事多難便。他邑則壬午改詳定。而獨本驛尙未改定。故各項雜役。日日層生。而最其中察訪新莅。吏奴點考後。闕布吏奴則三口竝布一疋。婢子四口竝布一疋捧用。而執闕吏奴。散在列邑。各站戶首。爲先替納。固已難保。而端川以南。每疋納七錢。明吉納布。三甲謂以皮物所産。每疋貂皮一令式勒定。一般闕布。南北各異。鞭督狼藉。賣身鬻子。其中砊一站。不過加設之處。而北靑所在金昌蕨坡。樹木成林處。墾土耕食事。定給站民。艱辛起耕。而爲二十七結矣。人力不逮。全廢陳荒。故自本道。北靑所附屬田三十二結。稅錢四十八兩。每年出給。而每戶分給。不過四兩零。以此零瑣。應彼無限絶站迫近。而前日所給位田。今旣還起盡歸私手。此旣朝家所劃者。則位田還給驛民。續田還納本府。以爲公私兩便之地。衙中日用燒木。每年三千六百條。南北各站。分排收捧矣。近年以來。定價五分。今至一錢之多。或燒木十條。正穀一石。使之代納。察訪或差員上京。則詳定所附外。許多浮費。盡責馬戶。貧殘戶首。向隅長歎。至於驛奴之娶良妻所生。陞錄吏案。年前又有啓下飭關。而列邑尙不擧行。大抵弊源。專由於未改詳定。亟令本道。以爲救弊釐正之地云矣。居山一驛。處於南北關之間。傍通三甲之路。本道三驛中。最居要衝之地。而獨漏於傾年改詳定之時者。莫知其故。諸般徵斂之弊。若是夥然。則驛卒之逃散。馹路之凋殘。不待渠輩之訴而從可知矣。且金昌蕨坡兩處墾田。還屬於航加設之驛。而續田三十二結稅錢。還納本府云者。亦未知當初事實之如何。有難懸度輕許。竝令道臣詳細査實。小則自斷。大則論理啓聞後稟處。慶尙道熊川巨濟南海漆原固城東萊蔚山等七邑舟師軍卒民人金德成等上言內。以爲臣矣身等。堪當南藩要害處最緊之舟師。而三四身役。疊疊難保之中。又重之以充入於各樣陸軍納布之役。疲殘鎭卒。率多流散。兩湖海西統營各鎭。只應舟役。元無陸軍納布之役。而獨於東萊七鎭。巨濟六鎭。熊川四鎭。南海二鎭。漆原一鎭。固城一鎭。蔚山一鎭。有此兼役。年前軍丁疊役於本邑者。一一査頉事。前後朝令。徒爲紙上之空言。舟師軍本邑納布之疊役。令本道排定列邑。一如他道各鎭等例。專屬舟師云矣。熊川等七邑軍卒之疊役。誠爲痼瘼。而軍額夥多。良丁鮮少。朝家之禁令。道臣之察飭。非不申嚴。而積弊難祛。致有此上言之擧。揆以法意。良可駭然。二十二鎭中。疊役之民。一倂査頉之意。嚴飭該道臣。俾無如前因循。一民稱冤之弊。大抵上言事體。極爲嚴重。而近來奸民輩。希覬僥倖。全不畏法。以微瑣之事。無難呼籲。若是紛紜。其習誠極痛駭。關係民隱者。特以不廢其言之意。雖有依願許施之請。而旣非四件事。則亦當同歸於猥濫。狀頭人。一倂令該曹。科治懲礪。何如。傳曰。允。安州民人上言事。令該道伯嚴加査覈。具意見狀聞。近來回啓。京兆不若戶刑曹。令刑曹稟處。利城驛吏上言事。關係民隱。各別詳査決處。如難擅便。卽爲狀聞。熊川七邑民人上言事。依草記施行。期於蘇弊之地。可也。